open-index/open-wikipedia-markdown huggingface dataset:
கொள்வனவு ஆற்றல் சமநிலை

thumb|400px|right|2003ஆம் ஆண்டில் உலகநாடுகளின் கொள்வனவு ஆற்றல் சமநிலை(கொ.ஆ.ச)படுத்திய மொத்த தேசிய உற்பத்தி.ஐக்கிய அமெரிக்காவின் பொருளாதாரத்தை அடிப்படையாக பாவிப்பதால் அதன் குறியீடு 100 எனக்கொள்ளப்பட்டுள்ளது.பெர்முடாவின் குறியீடு 154 என்பதால் அங்கு அமெரிக்காவை விட 54% விலைகள் கூடுதலாக இருக்கும்.

**கொள்வனவு ஆற்றல் சமநிலை** அல்லது **பொருள் வாங்குதிறன் சமநிலை** (*purchasing power parity*) என்பது இரு நாடுகளின் வாங்கும் (கொள்வனவு) திறனைக் கொண்டு நாணயமாற்று வீதத்தில் ஏற்படுத்த வேண்டிய திருத்தத்தை அளவிடும் ஓர் பொருளியல் கோட்பாடு ஆகும். கஸ்டாவ் காசல் என்பவர் 1918ஆம் ஆண்டு ஒரு பொருளுக்கு ஒரு விலை என்ற கொள்கையின்படி இதனை வடிவமைத்தார். 

## விளக்கம்
மிகவும் எளிதான வகையில் அளவிடும்போது:

 S = \frac {P1}{P2} 

இங்கு: 
;"S" - நாடு1 க்கும் நாடு2 க்கும் உள்ள நாணயமாற்று வீதம்
;"P1" - பொருள் "க"வின் அடக்கவிலை நாடு1 இன் நாணயத்தில்
;"P2" - பொருள் "க"வின் அடக்கவிலை நாடு2 இன் நாணயத்தில்

அதாவது,ஓர் ஒத்திருக்கும் பொருள் இரு நாடுகளிலும் அந்நாட்டு நாணயத்தில் ஒரே விலையைக் கொண்டிருக்குமாறு நாணயமாற்றுவீதம் சரிசெய்யப் படும். 

காட்டாக, கனடாவிற்கும் ஐக்கிய அமெரிக்காவிற்கும் நாணயமாற்று வீதம் USD/CDN 1.50 ஆக இருக்கும்போது, ஓர் சாக்கெலெட் பட்டை கனடாவில் C$1.50 விற்குமென்றால் அதே அளவுள்ள சாக்லெட் பட்டை ஐக்கிய அமெரிக்காவில் US$1.00 விற்கப்பட வேண்டும்.(அதாவது, இரு நாடுகளிலும் சாக்லெட்டின் விலை US$1.00)

## அளப்பதில் உள்ள சிக்கல்கள்
இக்கொள்கை ஏட்டளவில் எளிதாக இருப்பினும் பயன்படுத்தும்போது பல சிக்கல்கள் உள்ளன. இரு நாடுகளின் கொள்வனவு திறனை கணக்கிட எடுத்துக்கொள்ளும் பொருள்களின் கூடை ஒப்பிடக்கூடியதாக இருக்குமாறு அடையாளம் காணுவதில் பல சர்ச்சைகள் எழுகின்றன. தவிர,நாள்பட்ட கணக்கீடுகளில் அந்நாடுகளில் நிலவும் விலையேற்றமும் கணக்கில் எடுத்துக் கொள்ளப்பட வேண்டும்.

## மேற்கோள்கள்


## வெளியிணைப்புகள்
* Penn World Table 
* Explanations from the U. of British Columbia (also provides daily updated PPP charts)
* OECD Purchasing Power Parity estimates  updated annually by the Organization for Economic Co-Operation and Development (OECD)
* World Bank International Comparison Project provides PPP estimates for a large number of countries
* UBS's "Prices and Earnings" Report 2006 Good report on purchasing power containing a Big Mac index as well as for staples such as bread and rice for 71 world cities.

பகுப்பு:பொருளாதார அளவீடுகள்
சூரிய நாட்காட்டி

**சூரிய நாட்காட்டி** (Solar Calendar) சூரியனை வலம் வரும் புவியின் நிகழிடத்தைப் பொறுத்து நாட்களை அமைத்த நாட்காட்டி ஆகும். மாறாக வான்வெளியில் நகர்வதாக உணரப்படும் சூரியனின் நிகழிடத்தை கொண்டு அமைக்கப்பட்ட நாட்காட்டி என்றும் கூறலாம்.

## [[காலநிலை ஆண்டு]] தழுவிய சூரிய நாட்காட்டிகள்
சூரிய வலப்பாதையில் புவியின் நிகழிடம் சம இரவு நாள் கொண்டு கணிக்கப்படுமானால், அந்த நாட்காட்டியால் பருவ காலங்களை துல்லியமாக காட்ட வியலும். அத்தகைய நாட்காட்டி **காலநிலை ஆண்டு தழுவிய சூரிய நாட்காட்டி** என அறியப்படுகிறது.

கீழ்கண்டவை காலநிலை ஆண்டு தழுவிய சூரிய நாட்காட்டிகள்:
*கிரெகொரியின் நாட்காட்டி
*இந்து நாட்காட்டி
*தமிழ் நாட்காட்டி
*யூலியின் நாட்காட்டி
*இரானியன் நாட்காட்டி 
*மலையாளம் நாட்காட்டி
*தாய் சூரிய நாட்காட்டி
*பஹாய் நாட்காட்டி

மேற்கண்ட ஒவ்வொரு நாட்காட்டியிலும் 365 நாட்கள் கொண்ட ஆண்டும் நெட்டாண்டுகளில் ஓர் நாள் கூடுதலாக கொண்ட ஆண்டும் உள்ளன.

## [[விண்மீன் ஆண்டு]] தழுவிய சூரிய நாட்காட்டிகள்
புவியின் நிகழிடம் நிலையான விண்மீன்களைக் கொண்டு கணக்கிடப்படுமானால், அந்நாட்காட்டியின் நாட்கள் விண்மீன்களை உள்ளடக்கிய சோதிட ராசிகளின் அருகே சூரியன் காணப்படும் நிலையை குறிக்கும். அத்தகைய நாட்காட்டி **விண்மீன் ஆண்டு தழுவிய சூரிய நாட்காட்டி** என அறியப்படுகின்றன.

இந்து நாட்காட்டி மற்றும் வங்காள நாட்காட்டி விண்மீன் ஆண்டு தழுவிய சூரிய நாட்காட்டிகள் ஆகும். இந்த நாட்காட்டிகளிலும் 365 நாட்கள் கொண்ட ஆண்டும் நெட்டாண்டுகளில் ஓர் நாள் கூடுதலாக கொண்ட ஆண்டும் உள்ளன.

## சூரியசந்திர நாட்காட்டிகள்
சூரியசந்திர நாட்காட்டிகள் அடிப்படையில் சூரிய நாட்காட்டிகளாயினும், அவை சந்திரனின் பிறைகளையும் காட்டுகின்றன. அந்த நாட்காட்டிகளில் மாதங்கள் முழு சந்திர மாதங்களைக் கொண்டிருப்பதால், சூரிய நாட்காட்டி போல புவியின் நிகழிடத்தை சூரியனின் வலப்பாதையில் சரியாக கணிக்க வியலாது.

## ஆண்டுகளின் ஒப்பீடு

## [[தமிழ் மாதங்கள்]]

## இதனையும் காண்க
* சந்திர நாட்காட்டி
* சூரியசந்திர நாட்காட்டி

## வெளியிணைப்புகள்
*யூதர்கள் நாட்காட்டி
*இசுலாம் மற்றும் எபிரேய நாட்காட்டிகளுக்கிடையே உள்ள ஒற்றுமை (பிடிஎஃப்)

பகுப்பு:நாட்காட்டிகள்
சூரிய நாட்காட்டிகள்
89

ஆண்டு **89** (**[[ரோம எண்ணுருக்கள்|LXXXIX]]** ) என்பது பழைய ஜூலியன் நாட்காட்டியில் வியாழக்கிழமையில் தொடங்கும் ஒரு பொது ஆண்டு ஆகும். அக்காலத்தில் இவ்வாண்டு "ஃபுல்வசு மற்றும் அட்ராடைனசு ஆகியோரின் ஆட்சி ஆண்டு" (*Year of the Consulship of Fulvus and Atratinus*) எனவும், பண்டைய உரோமன் அப் ஊர்பி கொண்டிட்டா நாட்காட்டியில் "ஆண்டு 842" எனவும் அழைக்கப்பட்டது. நடுக் காலப்பகுதி முதல் ஐரோப்பாவில் அனோ டொமினி ஆண்டுகள் அறிமுகப்படுத்தப்பட்ட பின்னரே இவ்வாண்டுக்கு 89 என அழைக்கும் முறை நடைமுறைக்கு வந்தது. கிறித்தவ பொது ஆண்டு முறையில் இது 89வது ஆண்டாகும். இதற்கு முந்தைய ஆண்டு கிபி 88 ஆகும்.

## நிகழ்வுகள்
#### ஐரோப்பா

* டெசிபலசுக்கு எதிரான போருக்கு உதவியாக இருக்க லெகியோ XIII "ஜெமினா" டாசியாவுக்கு மாற்றப்பட்டது.
* அக்விங்கம் (நவீன புடாபெஸ்ட்) கண்டறியப்பட்டது.

#### ஆசியா

* இது சீனாவின் ஹான் வம்சாவளியில் *யுவான்சுவான்* காலத்தின் முதலாம் ஆண்டாகும்.
* ஜூன் — இக் பயன் போரில் டெளக்சியனின் (இறப்பு. 92) தலைமையில் ஹான் சீன இராணுவம் தெற்கு க்சியாங்னுவுடன் இணைந்து வடக்கு க்சியாங்னுவை வென்றது.

## மதம்

* கான்ஸ்டண்டினோபிளின் கிறித்தவ தலைமையிடம் பாலிகார்பஸிலிருந்து ப்ளுடார்ச்சாக மாறியது.
* யூதத்திலிருந்து கிறித்தவராக மாறிய ஒரு அறிஞரால் மத்தேயுவின் நற்செய்தி, சிரியா அல்லது போனிசியாவில் வெளியிடப்பட்டது.

## பிறப்புகள்
## இறப்புகள்
## 89 இன் நாட்காட்டி

பகுப்பு:80கள்

## மேற்கோள்கள்
சந்திர நாட்காட்டி

**சந்திர நாட்காட்டி** (Lunar Calendar) சந்திரனின் பிறைகளை அடிப்படையாகக் கொண்ட நாட்காட்டியாகும். மிகவும் பரவலாக பயன்படுத்தப்படும் முழுமையான சந்திர நாட்காட்டி இசுலாமிய நாட்காட்டி அல்லது ஹிஜிரி நாட்காட்டி ஆகும். இந்த நாட்காட்டி எப்போதுமே 12 சந்திர மாதங்கள் கொண்டது. இத்தகைய சந்திர நாட்காட்டிகளின் முதன்மை விடயம் இவை பருவகாலங்களுடன் ஒத்துக்கொள்ளாமையும் ஒவ்வொரு ஆண்டும் 11 நாட்கள் (நெட்டாண்டுகளில் 12 நாட்கள்)தள்ளிப்போவதும் ஆகும். சூரிய நாட்காட்டியுடன் ஏறத்தாழ 33 ஆண்டுகளுக்கு ஒருமுறை ஒருங்கிணையும், இது பெரும்பான்மையும் சமய வழிபாடுகளுக்கு மட்டுமே பாவித்தாலும் சவுதி அரேபியாவில் வணிக பயன்பாட்டிற்கும் பாவிக்கப்படுகிறது.

ஓர் **சந்திர ஆண்டில்** 354.37 நாட்கள் உள்ளன.

இசுலாமிய நாட்காட்டியைத் தவிர்த்து பிற சந்திர நாட்காட்டிகளும் உண்மையில் சூரியசந்திர நாட்காட்டிகள் ஆகும். அதாவது மாதங்கள் சந்திரனின் பிறைகளைக் கொண்டு அமைக்கப்பட்டிருந்தாலும், கூடுதலான இடைச்செருகல் மாதத்தை கொண்டு சூரிய ஆண்டுடன் ஒருங்கிணைக்கின்றன.

சீன, எபிரேய, இந்து நாட்காட்டிகள் சூரியசந்திர நாட்காட்டிகளாகும்.

## விழாக்கள்
பன்னாட்டு அளவில் அன்றாட பயன்பாட்டுக்குக் கிரெகொரியின் நாட்காட்டியே பயன்படுகின்றது. எனினும், மதம் சார்ந்த பண்டிகைகள்/விழாக்களுக்கு, உலக அளவில் சந்திர நாட்காட்டி அல்லது சூரியசந்திர நாட்காட்டியையே பின்பற்றுகின்றனர். உதாரணத்திற்கு

* ரமலான் (இசுலாமிய நாட்காட்டி)
* தீபாவளி (இந்து நாட்காட்டி)
* நேப்பாலிய புது வருடம் (நேப்பாலிய நாட்காட்டி)
* சீன புது வருடம் (சீன நாட்காட்டி)
* சப்பானிய புது வருடம் (சப்பானிய நாட்காட்டி)

## ஆண்டு துவங்கும் சந்திர மாதம்
எந்த நாள் ஆண்டின் முதல்நாள் என்பதில் ஒவ்வொரு நாட்காட்டியும் மாறுபடுகிறது.

சீன நாட்காட்டி போன்ற சிலவற்றில் சந்திரனின் பிறை குறிப்பிட்ட நேரவலயத்தில் நேரும் நிகழ்வு மாதத்தின் முதல்நாளாகக் கொள்ளப்படுகிறது.

பெரும்பான்மையான சந்திரநாட்காட்டிகளில், சந்திரனின் பிறைநிலை முதலில் காணப்படும் நேரத்தில் துவங்குகிறது.

## ஆண்டுகளின் ஒப்பீடு

## [[தமிழ் மாதங்கள்]]

## இவற்றையும் பார்க்கவும்
* இசுலாமிய நாட்காட்டி
* சந்திரமானம்
* சந்திர மாதம்

## வெளியிணைப்புகள்
* http://lunar.cranf.net சந்திர நாட்காட்டியும் கிரகண முன்னறிவித்தலும்
* உலகின் பல இடங்களுக்கான சந்திர நாட்காட்டி - ஆண்டுகள் கி.பி 1000 to 4000
* கூகிள் பொறி - சந்திர நாட்காட்டி காண 
* ஆங்கிலத்தில் சந்திர நாட்காட்டி 
* சந்திர நாட்காட்டியின் சில எடுத்துக்காட்டுகள்

பகுப்பு:நாட்காட்டிகள்
அமைப்பு சாரா தொழிலாளர் நல வாரியங்கள்

**அமைப்பு சாரா தொழிலாளர் நல வாரியங்கள்** என்பது இந்திய மாநிலமான, தமிழகத்திலுள்ள அமைப்பு சாரா தொழிலாளர்களின் (Unorganised Workers) சமூக பாதுகாப்புக்காக தமிழக அரசால் செயல்படுத்தப்படும் நல வாரியங்கள் (Welfare Board) ஆகும்.

இந்த வாரியத்தில் உறுப்பினர்களாக சேருவோருக்கு ஓய்வூதியம், மகப்பேறு கால உதவி, கல்வி உதவித் தொகை, திருமண உதவித் தொகை, அரசு காப்பீட்டு திட்டம், பணிக் காலத்தில் இறந்தால் நிவாரணத்தொகை உள்பட பல்வேறு நிவாரணத் தொகை மற்றும் நல உதவிகள் கிடைக்கும்.

அமைப்பு சாரா தொழிலாளர் நல வாரியங்கள் கீழ்கண்ட நலவாரியங்களை உள்ளடக்கியது.

# விவசாயத் தொழிலாளர் நலவாரியம்
# மீனவர் நலவாரியம்
# கட்டுமானத் தொழிலாளர் நலவாரியம் 
# சீர்மரபினர் நலவாரியம்
# ஆட்டோ ரிக்சா மற்றும் வாடகை ஊர்தி ஓட்டுனர் நலவாரியம்
# பனைமரத் தொழிலாளர் நலவாரியம்
# காலணித் தொழிலாளர் நலவாரியம்
# ஊனமுற்றோர் நலவாரியம்
# திருநங்கைகள் நலவாரியம்
# முடி திருத்துவோர் நலவாரியம்
# தையல் தொழிலாளர் நலவாரியம்
# ஓவியர் நலவாரியம்
# கைத்தறி மற்றும் கைத்தறி நெசவு தொழிலாளர்கள் நலவாரியம்
# தூய்மைப் பணிபுரிவோர் நலவாரியம்
# நரிக்குறவர் நலவாரியம்
# உலாமாக்கள் மற்றும் பணியாளர்கள் நலவாரியம்
# கிராமக் கோவில் பூசாரிகள் நலவாரியம்
# நாட்டுப்புறக் கலைஞர்கள் நலவாரியம்
# அருந்ததியர் நலவாரியம்
# கட்டட தொழிலாளர்கள் நலவாரியம்
# புத்தக பதிப்பாளர், விற்பனையாளர் மற்றும் பணியாளர் நலவாரியம்
# அச்சக தொழிலாளர் நலவாரியம்
# கேபிள் டிவி ஆபரேட்டர்கள் நலவாரியம்
# தமிழ்நாடு வணிகர்கள் நலவாரியம்
# தமிழ்நாடு வீட்டுப் பணியாளர் நலவாரியம்
# தமிழ்நாடு பொற்கொல்லர் நலவாரியம்
# திரைத் தொழிலாளர் நலவாரியம்
# மண்பாண்டம் தொழிலாளர் நலவாரியம்

## மேற்கோள்கள்

பகுப்பு:நல வாரியங்கள்
பகுப்பு:தமிழ்நாடு அரசுத் திட்டங்கள்
ரக்பி கால்பந்து

250px|thumb|right|ரக்பி விளையாட்டு
250px|thumb|right|ரக்பி பந்து

**ரக்பி கால்பந்து** (Rugby football) என்பது, ஐக்கிய இராச்சியத்தின் பல பகுதிகளில் உருவாகி வளர்ந்த கால்பந்து விளையாட்டில் இருந்து தோன்றிப் பல்வேறு கால கட்டங்களிலும் விளையாடப்பட்டு வந்த விளையாட்டுக்களில் ஒன்றைக் குறிக்கும். இன்று இது வெறுமனே "ரக்பி" என அழைக்கப்படுவதுண்டு.

## வரலாறு
பண்டைக்கால கிரேக்கத்தில் ரக்பி கால்பந்தை ஒத்த எப்பிசுக்குரோசு என்னும் ஒரு விளையாட்டு விளையாடப்பட்டு வந்தது. வேல்சிலும் மத்திய காலப்பகுதியில் விளையாடப்பட்ட இதுபோன்ற ஒரு விளையாட்டு *கினாப்பன்* அல்லது *கிரியாப்பன்* என அழைக்கப்பட்டது. ரக்பிக்கு முன்னோடியாக ஐரிய நாட்டில் விளையாடப்பட்ட விளையாட்டை அவர்கள் *கையிட்* என அழைத்தனர். கோர்னியர்களும் இது போன்ற ஒன்றை வெண்கலக் காலத்தில் இருந்து விளையாடி வந்தனர். கிழக்கு அங்கிலியரும், பிரான்சியரும் கூட இதை ஒத்த விளையாட்டுகளை விளையாடினர்.

left|thumb|ரக்பி காற்பந்து கண்டுபிடிக்கப்பட்ட இடமாக கருதப்படும் மைதானத்திலிருந்து இரக்பி பாடசாலை.
1750க்கும் 1859 ஆம் ஆண்டுக்கும் இடையில் ரக்பி பாடசாலையில் விளையாடப்பட்ட கால்பந்து விளையாட்டில் பந்தைக் கைகளால் தொட அனுமதிக்கப்பட்டது. ஆனால், பந்தைக் கைகளில் வைத்தபடி எதிர்த்தரப்புஇலக்கை நோக்கி ஓடுவதற்கு அனுமதிக்கப்படவில்லை. அக்காலத்தில் விளையாட்டில் பங்கு கொள்பவர்களின் எண்ணிக்கை குறித்த வரையறை எதுவும் இருக்கவில்லை. சில வேளைகளில் ஒரு விளையாட்டில் நூற்றுக் கணக்கானவர்களும் பங்குபற்றினர். பந்தைக் கையில் கொண்டு ஓடலாம் என்னும் புதிய முறை 1859க்கும், 1865 ஆம் ஆண்டுக்கும் இடையில் அறிமுகமானது. வில்லியம் வெப் எல்லிசு என்பவரே 1823 ஆம் ஆண்டில் இடம்பெற்ற ஒரு விளையாட்டில், முதன் முதலாக உள்ளூர் விதிகளுக்கு மாறாக கையில் பந்தைக் கொண்டு ஓடியவராகக் குறிப்பிடப்படுகிறார். இதற்குச் சில காலத்தின் பின்னர் இவ்விளையாட்டுக்கான விதிகள் எழுத நடவடிக்கைகள் எடுக்கப்பட்டன. அப்போது உள்ளூரில் பொதுவாக ஏற்றுக்கொள்ளப்பட்ட விதிகள் மட்டுமே இருந்தன. 1870ல் முதன் முதலாக எழுத்து மூலமான விதிகளை உருவாக்கியவர்கள் ரக்பி பாடசாலையைச் சேர்ந்தவர்கள் ஆவர்.

ஏறத்தாழ இக் காலப்பகுதியில், ரக்பி பாடசாலையின் தலைமை ஆசிரியரான தாமசு ஆர்னோல்ட் என்பவரின் செல்வாக்குப் பிற விடுதிப் பாடசாலைகளிலும் பரவலாயிற்று. சமநிலைக் கல்வியில் விளையாட்டும் ஒரு பகுதியாக அமையவேண்டும் என்ற அவரது கருத்து இயல்பாகவே ரக்பி விதிகள் நாட்டின் பல பகுதிகளிலும் பரவ வழிகோலியது. பின்னர் இது உலகம் முழுவதிலும் பரவியது.

பகுப்பு:இரக்பி காற்பந்தாட்டம்

## மேற்கோள்கள்
தருமபுரம்

**தருமபுரம் ** என்பது இந்திய மாநிலமான தமிழ்நாட்டில் மயிலாடுதுறை மாவட்டத்தில் அமைந்துள்ள ஓர் ஊராகும். மயிலாடுதுறை பேருந்து நிலையத்திலிருந்து 2 கி.மீ தொலைவில் உள்ளது.

இந்து தொன்மவியலில் தருமதேவன் இயமன் இங்கு வழிபட்டது ஊர் காரணமாயிற்று.
இறைவன் யாழ்முறிநாதர் என்ற பெயரிலும் இறைவி மதுரமின்னம்மை என்ற பெயரிலும் கோவில் கொண்டுள்ளனர்.


இக்கோவில் தருமபுர ஆதீன கட்டுப்பாட்டில் இயங்குகிறது.

பகுப்பு:மயிலாடுதுறை மாவட்டத்திலுள்ள ஊர்களும் நகரங்களும்
வானமாதேவி

**வானமாதேவி** என்ற தலைப்பில் உள்ள கட்டுரைகள்:

* வானமாதேவி (கதாபாத்திரம்) - பொன்னியின் செல்வன் கதாபாத்திரம்.

## ஊர்கள்
* வானமாதேவி, கடலூர்.
* வானமாதேவி, காட்டுமன்னார்கோயில்.

----
சிமா சியான்

thumb|சிமா சியான்
**சிமா சியான்** (Sima Qian) (கிமு 145 அல்லது 135 – கிமு 86) என்பவர், சீன வம்சக் காலத்துப் பெரிய எழுத்தர்களுக்குத் தலைவராக இருந்தார். மஞ்சள் பேரரசர் தொடக்கம் பேரரசர் ஆன் வூடி வரையான 2000 ஆண்டுகளுக்கு மேற்பட்ட காலப்பகுதியை உட்படுத்திய *[[பெரும் வரலாற்றாளர்கள் பற்றிய பதிவுகள்]]* என்னும் இவரது சீன வரலாறு பற்றிய நூல் பெரிதும் போற்றப்படுவது. இதனால், இவர் சீன வரலாற்றுவரைவியலின் தந்தை எனப்படுகின்றார். இவரது ஆக்கங்கள் பிற்காலத்தின் சீன வரலாற்றுவரைவியலுக்கு அடிப்படையாக அமைந்தன.

## இளமைக் காலமும் கல்வியும்
சிமா சியான் இன்றைய சாங்சியின், ஆன்செங்குக்கு அருகின் இருந்த லாங்மென் என்னும் இடத்தில் பிறந்து வளர்ந்தார். இவரது குடும்பம் வரலாற்று வரைவாளர் குடும்பம் ஆகும். இவரின் தந்தையாரும் பேரரசர் ஆன் வூடியின் அரசில் பெரிய எழுத்தர்களுக்குத் தலைவராக இருந்தார். இவரது பணி அரச நூலகத்தை மேலாண்மை செய்வதும், நாட்காட்டி கவனித்தலும் ஆகும். தந்தையின் செல்வாக்கு காரணமாக சிமா சியான் தனது 10 ஆவது வயதிலேயே பழைய எழுத்தாக்கங்களைப் படித்திருந்தார். இவர் அக்காலத்தில் பெயர் பெற்ற கான்பூசியப் பெரியார்களான கொங் ஆங்குவோ, டொங் சொங்சூ ஆகியோருக்கு மாணவராக இருந்தார். இருபதாவது வயதில் அவரின் தந்தையாரின் உதவியுடன் சிமா சியான் நாடு தழுவிய பயணம் ஒன்றைத் தொடங்கினார். இப் பயணத்தின்போது இவரது முதன்மை ஆக்கமான *சிசி*க்காக பல பயனுள்ள நேரடி வரலாற்றுத் தகவல்களைப் பெற்றுக்கொண்டார். பழைய கதைகள் வதந்திகள் குறித்த உண்மைகளை அறிந்து கொள்வதும், பழைய நினைவுச் சின்னங்களுக்குச் செல்வதுமே இவரது பயணத்தின் முக்கிய நோக்கமாக இருந்தது. சாண்டொங், யுனான், எபெய், செசியாங், சியாங்சு, சியாங்சி, உனான் ஆகிய இடங்களுக்கு இவர் பயணம் செய்தார்.

பகுப்பு:சீன வரலாற்றாளர்கள்
பகுப்பு:கிமு 86 இறப்புகள்
சூரியசந்திர நாட்காட்டி

**சூரியசந்திர நாட்காட்டிகள்** (*Lunisolar calendars*)  சந்திர நாட்காட்டி போன்று மாதங்கள் சந்திரனின் பிறைகளைக் கொண்டு அமைக்கப்பட்டிருந்தாலும் ஓர் கூடுதலான இடைச்செருகல் மாதத்தை கொண்டு சூரிய ஆண்டுடன் ஒருங்கிணைக்கின்றன.

சீன, எபிரேய, இந்து நாட்காட்டிகள் சூரியசந்திர நாட்காட்டிகளாகும்.  சப்பானிய நாட்காட்டி 1873 வரை சூரியசந்திர நாட்காட்டியாக இருந்தது.  சீன, எபிரேய நாட்காட்டிகள் காலநிலை ஆண்டு|காலநிலை ஆண்டுடன் ஒருங்கிணைவதால் காலங்களை அவை பின்தொடர்கின்றன.  புத்த,இந்து நாட்காட்டிகள் விண்மீன் ஆண்டு|விண்மீன் ஆண்டுடன் ஒருங்கிணைவதால் அவை முழுநிலவின்போதுள்ள விண்மீன் மண்டலங்களை பின்பற்றுகின்றன.திபெத்திய நாட்காட்டி சீன மற்றும் இந்திய நாட்காட்டிகளின் தாக்கத்தை உள்வாங்கியுள்ளது.செருமனியிலும் கிருத்துவ மதமாற்றத்திற்கு முன்னர் சூரியசந்திர நாட்காட்டியை பயன்படுத்தி வந்தனர்.

இசுலாமிய நாட்காட்டி ஓர் சந்திர நாட்காட்டியாகும், சூரியசந்திர நாட்காட்டி யல்ல.  யூலியின் நாட்காட்டி மற்றும் கிரெகொரியின் நாட்காட்டி சூரிய நாட்காட்டிகளாகும்.  இவற்றில் சந்திரனின் பிறைநிலைகள் குறிக்கப்படுவதில்லை.  ஆனால் கிருத்துவ பண்டிகையான உயிர்த்த ஞாயிறு நாளை சூரியசந்திர நாட்காட்டியை ஒட்டியே தீர்மானிக்கிறார்கள்.

## ஆண்டுகளின் ஒப்பீடு

## [[தமிழ் மாதங்கள்]]

## வெளியிணைப்புகள்
* சீன சந்திர நாட்காட்டி மென்பொருள் 
* சூரியசந்திர நாட்காட்டி 
* நாட்காட்டி ஆய்வுகள்

பகுப்பு:நாட்காட்டிகள்
சூரியசந்திர நாட்காட்டிகள்
பகுப்பு:இந்து சோதிடம்
வானமாதேவி, காட்டுமன்னார்கோயில்

**வானமாதேவி** (அங்கிலம்: *Vanamadevi*), இந்தியாவின் தமிழ்நாடு மாநிலத்தில் அமைந்துள்ள கடலூர்  மாவட்டத்தில் உள்ள காட்டுமன்னார்கோயில்  வட்டத்தில் இருக்கும் ஓர் ஊராட்சி ஆகும். இதன் பெயரில் மற்றொரு ஊராட்சி கடலூர் அருகில் உள்ளது.

## புவியியல்
இவ்வூரின் அமைவிடம்  ஆகும். விக்கிரவாண்டி - கும்பகோணம் - தஞ்சாவூர்  தேசிய நெடுஞ்சாலையில் (NH-45C) சேத்தியாத்தோப்புலிருந்து 10 கி.மீ தொலைவில் வானமாதேவி ஊராட்சி உள்ளது.

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி 1769 மக்கள் இங்கு வசிக்கின்றார்கள். இவர்களில் 50.8% ஆண்கள், 49.2% பெண்கள் ஆவார்கள். வானமாதேவி மக்களின் சராசரி கல்வியறிவு 48.2% ஆகும்,  இதில் ஆண்களின் கல்வியறிவு 59.7%,  பெண்களின் கல்வியறிவு 40.2% ஆகும். வானமாதேவி மக்கள் தொகையில் 14%  ஆறு வயதுக்குட்பட்டோர் ஆவார்கள்.

## போக்குவரத்து
சென்னையிலிருந்து கும்பகோணம் செல்லும் அணைத்து  பேருந்துகளும்  வானமாதேவி ஊராட்சி வழியாக செல்கிறது. மேலும் கடலூரிலிருந்து  வடலூர் வழியாக கும்பகோணம் செல்லும் அணைத்து  பேருந்துகளும்  இவ்வூராட்சி வழியாக செல்கிறது.

## குறிப்புகளும் மேற்கோள்களும்

பகுப்பு:கடலூர் மாவட்டத்திலுள்ள கிராமங்கள்
மகரந்தம்

thumb|right|250px|பல்வேறு தாவரங்களின் மகரந்த மணிகளின் கலவை மின்னணு நுணுக்குக்காட்டியினால் உருப்பெருக்கப்பட்ட தோற்றம்.
thumb|250px|கள்ளிச்செடி ஒன்றின் பூவையும் அதன் மகரந்தக் காம்பையும் காட்டும் உருப்பெருக்கிய படம்.

**மகரந்தம்** என்பது, நுண்ணியது முதல், சற்றுப் பருமனானது வரையிலான மகரந்தமணிகளைக் கொண்ட ஒரு தூள் ஆகும். வித்துத் தாவரங்களில், இந்த மகரந்தமணிகளுள் ஆண் பாலணுக்கள் உற்பத்தியாகின்றன. மகரந்த மணிகள் ஒரு பூவில் இருந்து இன்னொரு பூவுக்கு எடுத்துச் செல்லப்படும்போது, பாலணுக்களைப் பாதுகாப்பதற்காக மகரந்த மணிகளைச் சுற்றிக் கடினமான பூச்சு ஒன்று மூடியிருக்கும். பல மணிகள் சேர்ந்த மகரந்தத்தூளை வெறும் கண்ணால் பார்க்க முடியுமானாலும், ஒவ்வொரு சிறுமணியையும் விவரமாகப் பார்ப்பதற்கு உருப்பெருக்கி அல்லது நுண்நோக்கியின் துணை தேவைப்படும்.

## மகரந்தத்தின் அமைப்பு
ஒவ்வொரு மகரந்தமணியும் பதியக் கலங்கள், ஒரு பிறப்பாக்கிக் கலம், ஒரு குழாய்க்கரு, ஒரு பிறப்பாக்கிக் கரு என்பவற்றைக் கொண்டிருக்கும். பெரும்பாலான தாவரங்களின் மகரந்த மணி ஒவ்வொன்றிலும் ஒரு பதியக் கலமே இருக்கும். சில தாவரங்களில் பல பதியக் கலங்கள் இருப்பது உண்டு. பிறப்பாக்கிக் கரு பிரிந்து இரண்டு ஆண் பாலணுக் கலங்களை உருவாக்கும். இந்தக் கலக் கூட்டத்தைச் சுற்றி செலுலோசினால் ஆன கலச் சுவர் இருக்கும்.

மகரந்தம் நுண்வித்திக்கலனில் உற்பத்தியாகிறது. மகரந்தமணிகள் பல்வேறு வடிவங்களிலும், அளவுகளிலும், மேற்பரப்புத் தன்மைகளுடனும் காணப்படுகின்றன. பைன் போன்ற தாவரங்களின் மகரந்தமணிகள் சிறகமைப்புக் கொண்டவை. மிகச் சிறிய மகரந்தமணிகள் 6 மைக்குரோமீட்டர் (0.006 மிமீ) விட்டம் கொண்டவை. காற்றினால் பரவும் மகரந்தமணிகள் 90 - 100 மைக்குரோமீட்டர் வரையான விட்டம் கொண்டவையாக இருக்கலாம். மகரந்தம் குறித்த ஆய்வுத்துறை மகரந்தத்தூளியல் எனப்படுகின்றது. இது, தொல்லுயிரியல், தொல்லியல், சட்டமருத்துவத் தடயவியல் போன்ற துறைகளுக்கும் பயனுள்ள ஒரு துறையாக உள்ளது.

## மகரந்தமும் படிமமும்
மகரந்தத்தின் ஸ்போரோபோல்லேனின் எனகூடிய வெளிச்சுவர் படிமம் ஆவதற்கு துணை புரிகிறது. இது மற்ற பகுதிகளை அழித்து விடுகிறது. மகரந்தம் குறித்த ஆய்வுத்துறை மகரந்தத்தூளியல், இவ்வாறாகக் கிடைக்கின்ற படிம மகரந்த துகள்களைக்கொண்டு, பழங்கால வாழ்வியல் மாற்றங்களையும் மற்றும் பழங்கால வானியல் காலநிலைகளையும் அறிந்துகொள்ளஉதவுகிறது.

## மகரந்தம் வெடித்தல்
மகரந்தம் வெடித்தல் என்பது பூக்கள் முழுவதுமாக திறந்து மகரந்த சேர்க்கைக்கு தயாராக இருக்கும் நிலை.இது மகரந்த சேர்க்கைக்கு தயாராக உள்ள காலம் எனலாம் .மகரந்த சேர்க்கை ஆரம்பம் சில சிற்றினங்களில் அதிசயமான நிகழ்வாக உள்ளது. உதாரணம் பக்ஸினியா சிற்றினம்.

மகரந்தம் வெடித்தல் என்பது மகரந்ததாளுக்கு வெளியே சூலகம் வெளிவருவது ஒரு பூங்கொத்தில் உள்ள மலர்கள் வெடித்தல் வரிசையாக வரும். சுலகமும் மகரந்ததாள்களும் வெவ்வேறு நிறங்களாக இருக்கும்போது அந்த பூங்கொத்தில் மலர்கள் விரிதல் ஒரு தொடர் நிகழ்வாக இருக்கும்.

பகல் நேரத்தில் மகரந்தசேர்க்கை நடைபெறும் பூக்களில் நல்ல கவரக்கூடிய நிறத்தில் பூக்கள் இருக்கும்.இரவு நேரத்தில் மலரும் பூக்களில் நிறம் இரவு நேரத்தில் நன்கு தெரியும் நிறத்தில் இருக்கும்.மலர்கள் இரவு நேர அந்துபூச்சிகள் மற்றும் வண்டுகளை கவர்ந்து இழுக்கும்.

## மேற்கோள்கள்

பகுப்பு:பூக்கும் தாவரங்கள்
பகுப்பு:தாவர உடற்கூற்றியல்
பகுப்பு:தாவர அமைப்பியல்
பகுப்பு:மகரந்தத்தூளியல்
பகுப்பு:தாவர இனப்பெருக்கம்
பாலணு

[right|thumb|மனிதக் கரு [முட்டை ஒன்றின் வெட்டுமுகப் படம்]]
[thumb|right|கருக்கட்டலின்போது [விந்து கருமுட்டையுள் செல்வதைக் காட்டும் படம்]]
**பாலணு** அல்லது **புணரி** (Sex cell or Gamete) என்பது, பாலியல் அடிப்படையில் இனப்பெருக்கம் செய்யும் உயிரினங்களில், கருக்கட்டலின்போது, இன்னொரு பாலணுவுடன் சேரும் ஆற்றலுள்ள ஒரு கலம் ஆகும். ஒரு இனம் உருவவியல் அடிப்படையில் இரண்டு வேறுபட்ட வகையான பாலணுக்களை உருவாக்குமாயின், அவை *பெண் புணரி* அல்லது கருமுட்டை என்றும், *ஆண் புணரி* அல்லது விந்து எனவும் அழைக்கப்படுகின்றன.

ஒரு உயிரினத்தின் ஒரு தனியன் ஒரு வகைப் பாலணுவை மட்டும் உருவாக்குமாயின், அவை உருவாக்கும் பாலணுக்களின் தன்மைக்கேற்ப பெண், ஆண் தனியன்களாக இருக்கும். பெண் பெரிய பாலணுவையும், ஆண் சிறிய பாலணுவையும் உருவாக்குகின்றன. ஆண் பாலணு "விந்து" எனவும், பெண் பாலணு "கருமுட்டை" எனவும் அழைக்கப்படுகின்றன. இது, ஆண், பெண் பாலணுக்கள் வெவ்வேறு அளவுகளில் அமையும், மாறுபட்ட பாலணு இணைவு அல்லது பல்லினப் புணரித்தன்மை நிலைக்கு எடுத்துக்காட்டு ஆகும். மனித இனத்தின் நிலையும் இத்தகையதே. மனித இனத்தில் கருமுட்டைகள், விந்துக்களிலும் 20 மடங்கு பெரியவை. மாறாக, ஒத்த பாலணு இணைவு என்பதில் ஆண், பெண் பாலணுக்கள் இரண்டும் ஒரே அளவையும் வடிவத்தையும் கொண்டவை.

பாலணு, ஒரு உயிரினத்தின் அரைப்பகுதி மரபுத் தகவல்களைக் கொண்டிருக்கும். இது ஒவ்வொரு வகை மரபணுக்களிலும் ஒவ்வொன்றைக் கொண்டிருக்கும். மனிதர்களில், சாதாரண உயிரணுக்களில் 23 சோடி நிறப்புரிகள் இருக்கும். இவற்றில் ஒரு சோடி நிறப்புரிகள் பாலின வகையை, அதாவது ஒரு குறிப்பிட்ட தனியன் ஆணா, பெண்ணா என்பதைத் தீர்மானிக்கும். பாலினத்தைத் தீர்மானிக்கும் நிறப்புரிகள் பாலின நிறப்புரிகள் எனவும், ஏனையவை தன்நிறப்புரிகள் எனவும் அழைக்கப்படுகின்றன. பாலின நிறப்புரிகள் X, Y என இருவகைப்படுகின்றன. அவற்றில் XX நிறப்புரிச் சோடிகள் இருப்பின் பெண்ணாகவும், XY நிறப்புரிச் சோடிகள் இருப்பின் ஆணாகவும் இருக்கின்றன. பாலணுக்கள் உருவாகும்போது, ஒவ்வொரு பாலணுவும் சாதாரண உயிரணுவில் இருக்கும் நிறப்புரிச் சோடிகளில் இருந்து, ஒவ்வொரு நிறப்புரியை மட்டுமே பெற்று உருவாதலால், 23 தனி நிறப்புரிகளைக் கொண்டிருக்கும்.   கருமுட்டை X நிறப்புரிகளை மட்டுமே கொண்டிருக்கும். விந்துக்கள் X அல்லது Y நிறப்புரிகளைக் கொண்டிருக்கலாம். எனவே ஆண், பெண் பாலணுக்கள் இணைந்து உருவாகும் கருவின் பாலின வகையைக் கட்டுப்படுத்துவது ஆண்களே ஆகும். பால் வகையைத் தீர்மானிக்கும் நிறப்புரிகள் ஆணுக்கு XY ஆகவும் பெண்ணுக்கு XX ஆகவும் இருப்பதனால், Y நிறப்புரியைக் கொண்டுள்ள ஒரே பாலணுவான விந்து மட்டுமே ஆண் பிறப்பதைத் தீர்மானிக்க முடியும்.

## மேற்கோள்கள்

பகுப்பு:மூலக்கூற்று உயிரியல்
பகுப்பு:செவ்வியல் மரபியல்
இந்திய வானியற்பியல் மையம்

**இந்திய வானியற்பியல் நிலையம்** (இந்திய வானியற்பியல் கழகம்), வானியல், வானியற்பியல், இவை தொடர்பான இயற்பியல் ஆகிய துறைகளில் ஆய்வுகளை மேற்கொள்ளும் ஒரு முதன்மை நிறுவனமாகும். இதன் முதன்மை வளாகம் பெங்களூரு கோரமங்களாவில் உள்ளது.

இந்நிலையத்தின் அங்கங்களாக காவலூரில் வைணு பாப்பு ஆய்வரங்கம், கொடைக்கானலிலுள்ள சூரிய ஆய்வரங்கம், கவுரிபிதனூர் ஆய்வரங்கம், அன்லேவிலுள்ள இந்திய வானியல் ஆய்வரங்கம் ஆகிய ஆய்வரங்கங்கள் உள்ளன.

பெங்களூரு ஓசாகோடேவில் *அறிவியல், தொழில்நுட்ப ஆய்வு, கல்வி மையம்* (Centre for Research and Education in Scienc and Technology) அமைந்துள்ளது.

## மேற்கோள்கள்


பகுப்பு:இந்தியாவில் உள்ள வானாய்வகங்கள்
மகரந்தக்காவி

thumb|250px|ஈ வகையைச் சேர்ந்த ஒரு மகரந்தக்காவி மகரந்தச் சேர்க்கைக்கு உதவுகிறது
**மகரந்தக்காவி** (*pollinator*) என்பது ஒரு பூவின் ஆண் மகரந்தக்கூட்டில் இருந்து, இன்னொரு பூவின் சூல்மூடிக்குக் காவிச் செல்லும் ஒரு உயிரியைக் குறிக்கும். இதன் மூலம், மகரந்த மணிகளினால், பெண் பாலணுக்கள் கருவுறுவதற்கு இவை உதவுகின்றன. 

## பின்னணி
எவ்வகையான மகரந்தக்காவிகளைத் தம்பால் ஈர்க்கின்றன என்பதைப் பொறுத்துத் தாவரங்கள் வெவ்வேறு மகரந்தச்சேர்க்கை அறிகுறி வகைகளுள் அடங்குகின்றன. இவ்வறிகுறிகள் பொதுவாக, பூவின் அளவு, அல்லிவட்டத்தின் ஆழமும் அகலமும், நிறம், மணம், தேனின் அளவு, தேனின் சேர்மானம் போன்ற இயல்புகள் ஆகும். எடுத்துக்காட்டாக, பறவைகள், நீண்ட ஒடுக்கமான குழாய்களாக அமைந்த செந்நிறமும், மிகுதியான தேனையும் கொண்ட பூக்களினால் கவரப்படுகின்றன. ஆனால், இவை அகலமானவையும், குறைவான தேனையும், மிகுதியான மகரந்தத்தையும் கொண்ட பூக்களினால் கவரப்படுவதில்லை. இத்தகைய பூக்கள் வண்டுகளைக் கவர்கின்றன. இவ்வாறான இயல்புகளை சோதனைக்காக மாற்றும்போது மகரந்தக்காவிகளின் வருகை குறையலாம். 

## மகரந்தக்காவி வகைகள்
thumb|200px|பூக்களில் மகரந்தச் சேர்க்கை புரியும் ஒருவகை அந்தோபிலா
thumb|200px|உடலில் மகரந்த மணிகள் ஒட்டியபடி பூவில் இருக்கும் ஒரு தேனீ

### அந்தோபிலாக்கள்
அந்தோபிலா வகையைச் சேர்ந்த பல இனங்கள் மகரந்தக்காவிகளாகச் செயற்படுகின்றன. இவை இதற்காகச் சிறப்பாக்கம் பெற்றுள்ளன. 

### தேனீக்கள்
தேனீக்கள் ஒரு பூவிலிருந்து இன்னொரு பூவுக்குச் சென்று தேனையும், மகரந்த மணிகளையும் சேகரிக்கின்றன. மகரந்தக் கூடுகளில் உரசுவதன் மூலம் இவை மகரந்தமணிகளைச் சேகரிக்கின்றன. மகரந்தம் இவற்றின் பின் கால்களில் காணப்படும் மகரந்தக் கூடை என்னும் அமைப்பினுள் சேர்கின்றது. தேனீக்கள் ஒவ்வொரு பூவாகச் செல்வதால் ஒரு பூவில் இருந்து சேகரிக்கப்படும் மகரந்த மணிகள் இன்னொரு பூவின் சூல்மூடிகளைச் சென்றடைகின்றன. 

### பிற பூச்சிகள்
பட்டாம்பூச்சி, அந்துப்பூச்சி என்பவற்றை உள்ளடக்கிய லெபிடோப்டெராக்கள் குறைந்த அளவில் மகரந்தச்சேர்க்கைக்கு உதவுகின்றன. இவை உணவுப் பயிர்களுக்கான முக்கிய மகரந்தக்காவிகள் அல்ல. ஆனால், பலவகை அந்துப்பூச்சிகள், காட்டுப்பூக்களிலும், புகையிலை போன்ற சில வணிகத் தாவரங்களிலும் மகரந்தச் சேர்க்கைக்கு உதவுகின்றன. இவை தவிர குளவிகள், வண்டுகள் என்பனவும், சில சமயங்களில் எறும்புகளும்கூட மகரந்தக் காவிகளாகச் செயல்படுகின்றன. 

### முதுகுநாணிகள்
வௌவால்கள் சில வெப்பவலயப் பூக்களில் மகரந்தச் சேர்க்கை நடைபெறுவதற்கு உதவுகின்றன. இவற்றுடன் பல்வேறு பறவைகளும் மகரந்தக் காவிகளாகத் தொழிற்படுகின்றன. இவற்றுடன், குரங்குகள், லெமூர்கள், ஊர்வன, பல்லிகள் போன்ற முதுகுநாணிகளும் மகரந்தச்சேர்க்கைக்கு ஓரளவு உதவுகின்றன.

பகுப்பு:தாவர இனப்பெருக்கம்
மாய வித்தை

**மாய வித்தை** அல்லது **செப்பிடு வித்தை** என்பது நாட்டுப்புறக் கலைகளுள் ஒன்று. இது ஒரு நிகழ்த்து கலை. மீவியற்கை போன்று, அல்லது முடியாதது போன்று தோன்றும் செயல்களைச் செய்து பார்வையாளர்களை மகிழ்விப்பதே இக்கலையாகும். இக் கலையைச் செய்பவரை மாய வித்தைக்காரர் அல்லது மந்திரவாதி என்பர்.  மந்திரமா- தந்திரமா என ஒன்றும் புரியாமல் காண்போரைத் திகைக்க வைக்கும் இக்கலையினைச் சாலவித்தை, இந்திர சாலம், கண்கட்டி வித்தை, மாயவித்தை, கரடி வித்தை, மாஜிக் என்று பலவாறாகக் கூறுவர். செப்பிடு வித்தைக் கலையில் அனைத்துக் காட்சிகளும் ஒளிவு மறைவானவை. காட்சியைக் காண்போர் இதனை உண்மை என நம்பும் வண்ணம் அக்காட்சிகள் அமையும். இக்கலையில் கையாளப்படும் தந்திரங்கள் மிகவும் எளிமையனவை ஆனால் பார்வையாளர்களைத் திகைக்க வைப்பவை.

## வகைகள்
செப்பிடு வித்தைக் கலை நான்கு வகைப்படும். அவை:
# சாதாரன செப்பிடுவித்தை- கை தந்திரமாக ஒளித்தும் மறைத்தும் செய்தல்
# மேசை வித்தை- மேசையில் சில மறைவிடங்களை ஏற்படுத்தி அதன் மூலம் சில தந்திரங்கள் செய்தல்
# கண்ணாடி வித்தை- இரசக் கண்ணாடியைக் கொண்டு தந்திரமாக சில காட்சிகளைச் செய்தல்
# கருப்பு வித்தை- கருப்பு வண்ணத் திரைச் சீலைகளைக் கொண்டு தந்திரமாக சில காட்சிகளை அமைத்தல் ஆகியன

## செப்பிடு வித்தையாளர்கள்

* பி. சி. சர்க்கார் - வங்காளம்
* பி. சி. சர்க்கார் (ஜூனியர்)
* கே. லால் - கொல்கத்தா
* மதுகாந்தா - மகாராஷ்டிரா
* பீதாம்பர அய்யர்- தமிழ்நாடு, திருச்சி மாவட்டம்
* கிரேட் அப்பாதுரை- பொள்ளாச்சி
* பிரேம்நாத் கேரளா
* பாக்கியநாத்- சென்னை
* சி. கிருஷ்ணமூர்த்தி-  மதுரை
* கே. ஆர். குமார் - கும்பகோணம்
* சிவந்தமண் ராதிகா (நடிகை)- சென்னை
* ஜூலி 
* சௌமியா ஷபாத் - களக்காடு (திருநெல்வேலி)
* இராஜேஸ்வரி - சேலம் ஆகியோர்.
* ஆர்த்தி மங்களா - சென்னை
* கோபிநாத் முத்துக்காடு - கேரளா 
* பிரகலாத் ஆச்சார்யா - கருநாடகம்

## மேலதிக வாசிப்பிற்கு
* மந்திரமா - தந்திரமா, அ. வள்ளி நாயகம், அறிவியல் வெளியீடு.1999.
* புலிப்பாணி ஜாலத் திரட்டு(ஓலைச் சுவடி)
* அகத்தியர் ஜால நிகண்டு(ஓலைச் சுவடி)

## மேற்கோள்களும் குறிப்புகளும்

பகுப்பு:வித்தைகள்
பகுப்பு:கலைகள்
புத்தூர் இளையபெருமாள் கோயில்

ராஜபாளையம் அருகில் உள்ள புத்தூர் என்னுமிடத்தில் **இளையபெருமாள் கோயில்** அமைந்துள்ளது. இக்கோயில் பல்வேறு சமுதாயத்தைச் சேர்ந்தவர்களுக்கு நெடுங்காலமாக குலதெய்வமாக இருந்து வருகிறது. அவரம்பட்டியைச் சேர்ந்த சாலியர் சமுதாயத்தை சேர்ந்தவர்கள் ஒவ்வரு வருடமும் ஆனி மாதம் குருபூஜை செய்து வருகின்றனர். இம் மலையில் சுவாமிகளாக  முருகர், அய்யனார், மீனாச்சிஅம்மன், கருப்பசாமி, விநாயகர், மற்றும் பல சுவாமிகள் உள்ளன. 
 

பகுப்பு: குலதெய்வக் கோயில்கள்
பகுப்பு:விருதுநகர் மாவட்டத்திலுள்ள கிராமக் கோயில்கள்
பூச்சியியல்

**பூச்சியியல்** (*Entomology*) என்பது, பூச்சிகளைப் பற்றிய அறிவியல் அடைப்படையிலான ஆய்வுத்துறை ஆகும். இது கணுக்காலியியலின் ஒரு பிரிவாக உள்ளது. இதுவரை விவரிக்கப்பட்டுள்ள சுமார் 1.3 மில்லியன் பூச்சி இனங்கள் உள்ளன. இவ்வெண்ணிக்கை, உலகின் மொத்த உயிரினங்களின் எண்ணிக்கையில் மூன்றில் இரண்டு பங்கு ஆகும். 400 மில்லியன் ஆண்டுகளுக்கு முன் தோன்றியவையாகக் கருதப்படும் பூச்சிகள் மனிதர்களுடனும், புவியில் உள்ள பிற வகை உயிரினங்களுடனும் பலவகையான தொடர்புகளைக் கொண்டுள்ளன. இது உயிரியலில் ஒரு சிறப்புத் துறை ஆகும்.

விலங்கியலுள் வகைப்படுத்தப்பட்டுள்ள பிற பல துறைகளைப் போலவே பூச்சியியலும் ஒரு வகைப்பாட்டியல் அடிப்படையிலான பிரிவு. பூச்சிகள் தொடர்பான அறிவியல் ஆய்வு எதுவும் பூச்சியியலுள் அடங்கும். இதனால் பூச்சியியல் பலவாறாக வேறுபட்டு அமைந்த தலைப்புக்களிலான விடயங்களை உள்ளடக்குகின்றது. இவற்றுள், மூலக்கூற்று மரபியல், நடத்தை, உயிர்விசையியல், உயிர்வேதியியல், தொகுதியியல், உடற்கூற்றியல், வளர்ச்சி உயிரியல், சூழலியல், உருவியல், தொல்லுயிரியல், மானிடவியல், வேளாண்மை, ஊட்டம், சட்டமருத்துவ அறிவியல் என்பவை சார்ந்த தலைப்புக்களும் அடங்கும்.

## பூச்சியியலின் வரலாறு
பூச்சியியல், வரலாற்றுக்கு முந்திய காலத்திலிருந்தே ஏறத்தாழ எல்லா மனிதப் பண்பாடுகளிலும் இருந்து வந்துள்ளது. பூச்சிகளைக் கட்டுப்படுத்துதல், தேனீ வளர்ப்பு முதலிய வேளாண்மை சார்ந்த துறைகளிலேயே இது தொடர்புபட்டிருந்தது. எனினும் இது தொடர்பிலான அறிவியல் அடிப்படையிலான ஆய்வுகள் 16 ஆம் நூற்றாண்டிலேயே தொடங்கின. இதுவரை காலமும் இருந்த பூச்சியியலாளர்களில் பட்டியல் மிகவும் நீளமானது. சார்லசு டார்வின், விளாடிமிர் நபோக்கோவ், கார்ல் வொன் பிரிசுக், ஈ. ஓ. வில்சன் போன்ற குறிப்பிடத்தக்க மனிதர்களும் இப்பட்டியலில் அடங்குவர்.

## மேற்கோள்கள்

## வெளி இணைப்புகள்

*
பகுப்பு:உயிரியல்
நீர்ப்பாலூட்டியியல்

**நீர்ப்பாலூட்டியியல்** என்பது, கடல்வாழ் பாலூட்டிகள் தொடர்பான ஒரு அறிவியல்துறையாகும். திமிங்கிலம், கடற்பசு போன்ற சீட்டாசீ அறிவியல் வகைப்பாட்டு வரிசையைச் சேர்ந்த ஏறத்தாழ எண்பது வகையான உயிரினங்களைப் பற்றி இத்துறை ஆய்வு செய்கின்றது.

நீர்ப்பாலூட்டியியலாளர் அல்லது இத்துறையில் ஈடுபாடு கொண்டோர் இக் கடல்வாழ் பாலூட்டிகளின் படிமலர்ச்சி, பரம்பல், உருவவியல், நடத்தை, சமுதாய இயக்கம், மற்றும் இதுபோன்ற விடயங்களைப் புரிந்துகொள்ள முயல்கின்றனர்.

## வரலாறு
left|thumb|250px|ஒரு ஆய்வாளர், கடல்வாழ் பாலூட்டி ஒன்றின்மீது உடற்திசுப் பரிசோதனை அம்பொன்றை எய்கிறார். இந்த அம்பு, விலங்கில் தோலில் சிறு பகுதியை எடுத்துக்கொண்டு விலங்குக்கு எவ்வித தீங்கும் இழைக்காமல் திரும்பிவிடும்.

செந்நெறிக் காலத்தில் இருந்தே கடல் வாழ் பாலூட்டிகளைக் கவனித்தல் தொடர்பான பதிவுகள் காணப்படுகின்றன. பண்டைக் கிரேக்க மீனவர்கள், தமது வலைகளில் சிக்கிக்கொள்ளும் கடற்பசுக்களின் முதுகுத் துடுப்பில் செயற்கையாகச் சிறு வெட்டொன்றை ஏற்படுத்துவதன் மூலம் பல ஆண்டுகளுக்குப் பின்னரும் அதனைத் தனியாக அடையாளம் கண்டுகொள்வர்.

ஏறத்தாழ 2,300 ஆண்டுகளுக்கு முன்னர், அரிசுட்டாட்டில், மீனவர்களுடன் கடலில் பயணம் செய்து இந்த நீர்வாழ் பாலூட்டிகள் தொடர்பான குறிப்புக்களை எடுத்துள்ளார். இவரது *விலங்குகளின் வரலாறு* என்னும் நூலில், இவர் பாலீன் திமிங்கிலங்களுக்கும், பற்களுள்ள திமிங்கிலங்களுக்கும் இடையிலான வேறுபாட்டைக் கவனித்துக் குறித்துள்ளார். இப் பிரிப்பு இன்றைய வகைப்பாட்டியலிலும் பயன்படுகின்றது.

## மேற்கோள்கள்

பகுப்பு:விலங்கியல்
எபிரேய நாட்காட்டி

**எபிரேய நாட்காட்டி** (*Hebrew Calendar*) அல்லது **யூத நாட்காட்டி** யூதர்களால் சமய சடங்குகளுக்காக பயன்படுத்தப்படும் ஓர் சூரியசந்திர நாட்காட்டி ஆகும். அண்மைய காலங்களில் சில கிறித்தவர்களும் இதனை பாஸ்கா விழாவை குறிக்க பயன்படுத்தி வருகின்றனர். இந்நாட்காட்டி முதன்மையாக சமய சடங்குகளுக்கே பயன்படுத்தப்பட்டு வந்தாலும், இசுரேலில் யூத விவசாயிகளால் விவசாய கால கணிப்பிற்கும் இது பயன்படுகின்றது.

யூத நாட்காட்டியில் 29 அல்லது 30 நாட்கள் கொண்ட 12 மாதங்கள் உள்ளன. மற்றும் சூரிய நாட்காட்டியுடன் ஒருங்கிணைக்க பத்தொன்பது ஆண்டுகளில் ஏழுமுறை ஓர் இடைச்செருகல் மாதம்(intercalary) சேர்க்கப்படுகிறது. ஒவ்வொரு அமாவாசையன்றும் புதிய மாதம் துவங்கும்.

பன்னிரு வழமையான மாதங்கள்:*நிசன் *(30 நாட்கள்), *இயார்* (29நாட்கள்), *சிவன்* (30 நாட்கள்), *தம்முஸ்* (29 நாட்கள்), *அவ்* (30 நாட்கள்), *எலுல்* (29 நாட்கள்), *தீஸ்ரே* (30 நாட்கள்), *செஷ்வன்* (29 அல்லது 30 நாட்கள்), *கிஸ்லெவ்* (29 அல்லது 30 நாட்கள்), *தெவேத்* (29 நாட்கள்), *சேவத்* (30 நாட்கள்) மற்றும் *அதார்* (29 நாட்கள்). நெட்டாண்டுகளில் இம்மாதம் *அதார் II* என வழங்கப்பட்டு இதற்கு முன்னர் (சேவத் மாதத்தின் பின்னர்) *அதார் I* (30 நாட்கள்) மாதம் சேர்க்கப்படுகிறது.

ஆண்டு நிசன் மாதத்தில் துவங்குகிறது. நிசன் 15 அன்று வரும் முழுநிலவு அன்று பார்லி அறுவடை பண்டிகை (நமது அறுவடை பண்டிகை பொங்கல் போன்று)ஆண்டு துவக்கத்தை வரவேற்கிறது. இந்த பண்டிகை எப்போதும் இளவேனில் காலத்தில் அமையுமாறு நெட்டாண்டுகளில் இடைச்செருகல் மாதம் சேர்க்கப்படுகிறது.

## வெளியிணைப்புகள்
* எக்காலத்திற்குமான எபிரேய நாட்காட்டி
* யூத நாட்காட்டி யூத நாட்காட்டி வரலாறு குறித்த பல்வேறு கருத்துகளை விவரிக்கிறது.
* எபிரேய நாட்காட்டி அறிவியலும் நம்பிக்கைகளும் எபிரேய நாட்காட்டிக்கான விதிகள்.
* யூத நாட்காட்டி  நாசா இணையதளத்தில் அறிவியல் விளக்கம்
### நாள் மாற்றிகள்
* Hebrew/Greogrian Calendar for iPhone and iPod Touch
* Hebrew/Islamic Calendar for iPhone and iPod Touch
* Jewish Calendar for Outlook - Incorporate Jewish dates and holidays into Microsoft Office Outlook.
* Firefox Add-ons. Hebrew Calendar

பகுப்பு:நாட்காட்டிகள்
பகுப்பு:சூரியசந்திர நாட்காட்டிகள்
பகுப்பு:யூதம்
சிறப்பு நிலை நகராட்சி

தமிழ்நாட்டில், மாநகராட்சிக்கு அடுத்த நிலையில் அதிகமான மக்கள் தொகையுடன், அதிக வருவாயுடைய ஊர்களை நகராட்சிகளாகப் பிரித்துள்ளனர். இந்த நகராட்சிகளுக்கு அரசு அதிகாரிகள் நகராட்சி ஆணையாளர்களாக அரசின் மூலம் நியமிக்கப்படுகின்றனர். இந்த நகராட்சிக்கு உட்பட்ட வார்டுகளில் இருந்து நகர்மன்ற உறுப்பினர்கள் மக்களால் தேர்வு செய்யப்படுகின்றனர். இந்த நகர்மன்ற உறுப்பினர்களில் இருந்து நகர்மன்றத் தலைவர் தேர்வு செய்யப்படுகின்றார். இவருக்கு அடுத்தபடியாக நகர்மன்றத் துணைத் தலைவராகத் தேர்வு செய்யப்படுகின்றார். நகர்மன்ற உறுப்பினர்களைக் கொண்டு நடத்தப்படும் நகராட்சி மன்றக் கூட்டங்களில் நிறைவேற்றப்படும் தீர்மானங்களின்படி ஆணையாளர் அந்தப் பணிகளை தனக்கு கீழுள்ள அலுவலர் மற்றும் ஊழியர்களைக் கொண்டு செயல்படுத்துகிறார். தமிழ்நாட்டில் மொத்தம் 148 நகராட்சிகள் இருக்கின்றன.

இவை சிறப்பு நிலை, தேர்வு நிலை, முதல் நிலை, இரண்டாம் நிலை மற்றும் மூன்றாம் நிலை என்கிற நிலைகளில் தரம் பிரிக்கப்பட்டுள்ளன. இந்த நகராட்சிகள் அனைத்தும் தமிழ்நாடு நகராட்சி நிர்வாக ஆணையர் அலுவலகத்தின் கீழ் இயங்குகின்றன.

ஆண்டு வருமானத்தின் அடிப்படையில் அவை வகைப்படுத்தப்படுகின்றன. சிறப்பு நிலை நகராட்சிகள், தேர்வு நிலை நகராட்சிகள், முதல் நிலை நகராட்சிகள், இரண்டாம் நிலை நகராட்சிகள்,மூன்றாம் நிலைநகராட்சிகள்  என்ற 5 வகைப்பாட்டின் கீழ் அவை பிரிக்கப்பட்டு உள்ளன.

## வருமான வகை
ஆண்டு வருமானம் சராசரி ரூ.10 கோடியை தாண்டினால் அவை பெருநகராட்சி (அ) சிறப்பு நிலை நகராட்சியாகவும், ரூ.6 கோடிக்கு மேல், ரூ.10 கோடிக்கு மிகாமல் வருமானம் இருந்தால் அவை தேர்வு நிலை நகராட்சியாகவும், ரூ.4 கோடிக்கு மேல், ரூ.6 கோடிக்கு மிகாமல் வருமானம் இருந்தால் அவை முதல் நிலை நகராட்சியாகவும், ரூ.4 கோடி வரை, அதை மிகாமல் வருமானம் பெறுபவை இரண்டாம் நிலை நகராட்சியாகவும் அதற்கு கீ்ழ் உள்ளவை மூன்றாம் நிலை நகராட்சியாகவும்  வகைப்படுத்தப்படுகின்றன.

## சிறப்பு நிலை நகராட்சி பட்டியல்

#பொள்ளாச்சி 1983
#உதகமண்டலம் 1987
#கொடைக்கானல் 1994
#கோவில்பட்டி 2008
#இராஜபாளையம் 2008
#மறைமலைநகர் 2010
#தருமபுரி 2019
#கிருஷ்ணகிரி 2019
#இராமநாதபுரம் 2019
#தேனி 2023
#விழுப்புரம் 2023
#மயிலாடுதுறை 2023
#உடுமலைப்பேட்டை2025
#திருச்செங்கோடு2025
#பழனி 2025

## மேலும் பார்க்க
* தமிழ்நாடு உள்ளாட்சி மன்றங்கள்
* நகராட்சி

## மேற்கோள்கள்
https://www.facebook.com&#x20;›&#x20;posts&#x20;சிறப்பு&#x20;நிலை&#x20;நகராட்சி&#x20;ஆக...&#x20;-&#x20;Kumbakonam&#x20;Development&#x20;Forum

## ஆதாரம்
* தமிழ்நாடு அரசு, நகராட்சி நிர்வாகத் துறை ஆணையரக இணையதளம்
* நகராட்சிகள் தரம் உயர்வு தமிழ்நாடு அரசு ஆணை
* 36 நகராட்சிகள் தரம் உயர்வு

பகுப்பு:தமிழ்நாடு உள்ளாட்சி அமைப்புகள்
உயிர்விசையியல்

**உயிர்விசையியல்** என்பது, விசையியல் கொள்கைகளை உயிரினங்களில் பயன்படுத்தும் ஒரு துறையாகும். உயிரினங்களின் பொறிமுறைகளையும், உயிரியல் முறைமைகளில் பொறியியல் கொள்கைகளின் பயன்பாட்டையும் ஆய்வு செய்யும் உயிர்ப்பொறியியலும் இதற்குள் அடங்குகிறது. இந்த ஆய்வுகளையும், பகுப்பாய்வுகளையும், மூலக்கூறுகள் மட்டத்திலிருந்து, திசுக்கள், உறுப்புக்கள் என்பன வரை பல மட்டங்களில் நடத்துகின்றனர். நியூட்டன் விசையியலின் சில எளிமையான பயன்பாடுகள் ஒவ்வொரு மட்டத்திலும் சரியான அண்னளவாக்க முடிவுகளைத் தரக்கூடும் ஆயினும், துல்லியமான விபரங்களைப் பெறுவதற்கு, தொடர் விசையியலைப் பயன்படுத்த வேண்டியிருக்கும்.

தாவரங்களிலும், தாவர உறுப்புக்களிலும் உயிர்விசையியல் கொள்கைகளைப் பயன்படுத்துதல் ஒரு தனியான இணைத்துறையாக வளர்ச்சியடைந்துள்லது. இது *தாவர உயிர்விசையியல்* எனப்படுகின்றது.

பயன்பாட்டு விசையியல் துறைகளான வெப்பஇயக்கவியல், தொடர் விசையியல், இயந்திரப் பொறியியல் துறைகளான பாய்ம விசையியல், திண்ம விசையியல் என்பன உயிர்விசையியல் ஆய்வில் முக்கிய பங்காற்றுகின்றன.

## மேற்கோள்கள்

பகுப்பு:உயிரியல்
பகுப்பு:இயன்முறை மருத்துவம்
கணுக்காலியியல்

**கணுக்காலியியல்** என்பது, விலங்குத் திணையின், கணுக்காலிகள் தொகுதி தொடர்பாக ஆய்வு செய்யும் உயிரியல் துறை ஆகும். கணுக்காலிகள் தொகுதியுள், பூச்சிகள், எட்டுக்காலிகள், வெளியோட்டினங்கள் போன்ற பொருத்துக் கால்களைக் கொண்ட பிற இனங்களும் உள்ளடங்குகின்றன. ஒட்டுண்ணியியலுடன் சேர்த்து ஆய்வு செய்யப்படும் இத்துறை மருத்துவத் துறைக்கு மிகவும் முக்கியமானது. மருத்துவக் கணுக்காலியியல் என்பது கணுக்காலிகளின் ஒட்டுண்ணித் தாக்கம் குறித்து ஆய்வு செய்கிறது.

பூச்சியியல், எட்டுக்காலியியல், போன்ற துறைகள் கணுக்காலியியலின் துணைத்துறைகளாகும்.

## மேற்கோள்கள்

## வெளியிணைப்புகள்
*கணுக்காலியியல் மற்றும் ஒட்டுண்ணியியல் நிறுவனம் 

பகுப்பு:விலங்கியல்
ரூனிக் நாட்காட்டி

**ரூனிக் நாட்காட்டி** சந்திரனின்  19 ஆண்டு சுழற்சியை அடிப்படையாகக் கொண்ட எக்காலத்திற்குமான நாட்காட்டியாகும்.

ரூன் என்பது இலத்தீன் எழுத்துக்களை அங்கீகரிப்பதற்கு முன்னர் செருமானிய சார்பு மொழிக்குடும்பங்களில் இருந்துவந்த எழுத்துக்களாகும்.இவ்வெழுத்துக்களை பாவித்து மரச்சட்டங்களில் பண்டைய சுவீடன் மக்கள் பாவித்த இந்நாட்காட்டி அவ்வெழுத்துக்களை காரணமாகக் கொண்டு **ரூன் கோல்** அல்லது **ரூன் பஞ்சாங்கம்** என வழங்கப்பட்டது.கிடைத்துள்ள மிகப் பழமையான மரச்சட்டம் 13வது நூற்றாண்டை சேர்ந்ததாக கருதப் படுகிறது.

ஓர் ரூனிக் நாட்காட்டியில் சின்னங்கள் கொண்ட பல வரிகள் ஒன்றன் மேல் ஒன்றாக எழுதப்பட்டிருக்கும்.சிறப்பு நாட்களான கதிர்த்திருப்பங்கள்,சம இரவு நாட்கள் மற்றும் கிறித்தவ விடுமுறைகள் போன்றவை கூடுதல் வரிகளாக குறிக்கப்பட்டிருக்கும்.

நாட்காட்டியில் காலநிலை ஆண்டு மற்றும் நெட்டாண்டுகளைக் குறித்த செயல்பாடு இல்லை.ஒவ்வொரு ஆண்டின் கூதிர்கால கதிர்திருப்பத்திற்கு பிறகு ஏற்படும் முதல் முழுநிலவு அன்று ஆண்டு துவங்குகிறது.இந்நாள் பழஞ்சமய விருந்து மற்றும் சந்தை நாளாகும்.

### கூடுதல் எழுத்துகள்
துவக்கநிலை செருமானிய (ரூனிக்)மொழியில் 16 எழுத்துக்கள் (ரூன்கள்) இருந்தன.சந்திரனின் 19 ஆண்டுக்கால சுழற்சியை நாட்காட்டியில் குறித்திட மேலும் மூன்று எழுத்துக்கள் தேவைப்பட்டன. இதனை தீர்க்குமாறு மூன்று கூடுதல் எழுத்துக்கள் அர்லாக் (17),த்விமதுர் (18) மற்றும் பெல்க்டார் (19)உருவாக்கப்பட்டன.


Image:arlaug.gif|Arlaug, ரூனிக் நாட்காட்டியில் எண் 17 எழுத்துரு.
Image:tvimadur.gif|Tvimadur, ரூனிக் நாட்காட்டியில் எண் 18 எழுத்துரு.
Image:belgthor.gif|Belgthor, ரூனிக் நாட்காட்டியில் எண் 19 எழுத்துரு.


## பிரைம்ஸ்டாவ்
  **பிரைம்ஸடாவ்** (மொழிபெயர்ப்பு: முதன்மை கோல்) நார்வே நாட்டு பழமையான நாட்காட்டி கோலாகும்.இவற்றில் ரூன்களுக்குப் பதிலாக படிமங்கள் செதுக்கப்பட்டன.மிகப் பழமையான நாட்காட்டி கோல் 1457 ஆண்டிற்குரியது;அது அங்குள்ள அருங்காட்சியகத்தில் காட்சிப் படுத்தப்பட்டுள்ளது. 

## தற்கால பாவனை

இந்த நாட்காட்டிகள் தற்போதைய பாவனையில் இல்லாதிருப்பினும் எஸ்தோனிய நாட்டு பழமைவிரும்பிகள் 1978ஆம் ஆண்டிலிருந்து ஒவ்வொரு ஆண்டும் ரூனிக் நாட்காட்டிகளை பதிப்பித்து வருகிறார்கள்.

## மேற்கோள்கள்


* An excellent article on rune calendars, with illustrations from http://www.gangleri.nl/

* Explanation of the primstav symbols at digitalkunst.com

பகுப்பு:பாவனையில் இல்லா நாட்காட்டிகள்
மூலக்கூற்று மரபியல்

**மூலக்கூற்று மரபியல்** என்பது மரபணுக்களின் அமைப்பையும், செயற்பாடுகளையும் மூலக்கூற்று மட்டத்தில் ஆய்வு செய்யும் உயிரியலின் ஒரு துறை ஆகும். இத்துறை மரபணுக்கள் எவ்வாறு ஒரு தலைமுறையில் இருந்து இன்னொரு தலைமுறைக்குக் கடத்தப்படுகிறது என ஆய்வு செய்கிறது. இத்துறை ஆய்வுகளுக்கு, மரபியலையும், மூலக்கூற்று உயிரியலையும் பயன்படுத்துகின்றது. மூலக்கூற்று மரபியலில் உள்ள முக்கிய பகுதிகளில் ஒன்று மூலக்கூறுகளை மரபுவழிக் கோலங்களைத் தீர்மானிப்பதற்குப் பயன்படுத்துவது ஆகும். அத்துடன் இது உயிரினங்களைச் சரியான அறிவியல் வகைப்பாடு செய்வதற்கும் பயன்படுகிறது. இது மூலக்கூற்றுத் தொகுதியியல் எனப்படுகின்றது.

மரபுவழிக் கோலங்களைத் தீர்மானிக்க உதவுவது மட்டுமன்றி, மூலக்கூற்று மரபியல், சிலவகை நோய்களை உண்டாக்கக்கூடிய மரபுசார் திடீர்மாற்றங்களைப் புரிந்து கொள்வதற்கும் உதவியாக உள்ளது.

## முன்னோக்கு மரபியல்
மூலக்கூற்று மரபியலாளர்களுக்கு உதவக்கூடிய முதல் கருவிகளுள் ஒன்று முன்னோக்கு மரபியல் சலிப்பு ஆகும். இந்த நுட்ப முறையின் நோக்கம், ஒரு குறித்த வகையான இயல்புகளை உருவாக்கும் திடீர் மாற்றங்களை அடையாளம் காண்பது ஆகும்.
ஓப்பன் வெட்வேர்

**ஓப்பன்வெட்வேர்**(OpenWetWare) அல்லது *தளையற்ற ஞானப்பொருள்* என்பது " உயிரியல் அறிவியல் மற்றும் தொழில்நுட்பங்களில் தளையற்ற ஆய்வு,கல்வி,பதிப்புகள் மற்றும் விவாதத்தை வளர்க்கும்"  நோக்குடன் கட்டமைக்கப்பட்டுள்ள ஓர் விக்கி யாகும். 

எம்.ஐ.டி பட்டமேற்படிப்பு மாணவர்களால் ஏப்ரல் 20,2005ஆம் ஆண்டு ஓப்பன்வெட்வேர் உருவாக்கப்பட்டது.துவக்கத்தில் எம்.ஐ.டியில் உள்ள ஆய்வுக் கூடங்களுக்கு மட்டுமே சேவை புரிய அமைக்கப்பட இத்தளம் சூன் 22,2005 முதல் அனைத்து ஆய்வகங்களுக்கும் பயன்படத் தொடங்கியது. ஏப்ரல் 16,2007 அன்றைக்கான நிலவரப்படி இத்தளத்தில் 100 ஆய்வுக் கூடங்களும் 40 கல்விக் கூடங்களும்இணைந்துள்ளனர்.ஆய்வுக்கூடங்களைத் தவிர,அறிவியல் சங்கங்களும் இணைந்துள்ளன.

ஓப்பன்வெட்வேர் லினக்ஸ் வழங்கிகளில் மீடியாவிக்கி பயன்பாட்டில் இயங்குகின்றது.அனைத்து உள்ளடக்கங்களும் குனூ தளையறு ஆவண உரிமத்தின் அடிப்படையிலும் கிரியேட்டிவ் காமன்ஸ் சேர்அலைக் உரிமத்தின்கீழும் கிடைக்கின்றன.

## வெளியிணைப்புகள்
*ஓப்பன்வெட்வேர்

### பதிப்புகளில் பதிந்தவை
*அறிவியல் 2.0, சயின்டிபிக் அமெரிக்கன் இதழ் ஏப்ரல், 2008.
*பகிர்கின்ற புதிய அறிவியல், பிசினஸ் வீக் மார்ச் 2, 2007.
*இணையகாலத்தில் அறிவியல்: கூட்டு முயற்சிகள் நேச்சர் திசம்பர் 1, 2005.

## மேற்கோள்கள்

பகுப்பு:மீடியாவிக்கி வலைத்தளங்கள்
போர் குற்றம்

**போர் குற்றம்** எனப்படுவது போர் விதிமுறை அல்லது அனைத்துலக மனிதாபிமானச் சட்டத்திற்கு முரணாக செயற்படுவதாகும். அவ்வாறான சில விதிமுறை மீறல்களில் கொலை, வலிந்து கவரப்பட்ட நிலப்பரப்பில் குடியிருக்கும் அப்பாவி குடிமக்களை சரிவர நடத்தாதல் மற்றும் அவர்களை வதை முகாம்களுக்கு குடியேற்றல், போர்ப் பிணையாளர்களை கொலை செய்தல் அல்லது சரிவர நடத்தாதல், பிணையாளர்களைக் கொல்லுதல், இராணுவ அல்லது குடிசார் தேவை ஏதும் இல்லாத நிலையில் ஏதேனும் அழிவுகள் மற்றும் நகர்ப்புறங்களையோ அல்லது நாட்டுப்புறங்களையோ அழித்தல் என்பனவும் உள்ளடங்கும்.

thumb|சோவியத் போர்க்கைதிகள் செருமனியரால் கொலை செய்யப்பட்டுள்ளனர். 3.3 மில்லியன் சோவியத் போர்க்கைதிகள் நாசிகளினால் கொல்லப்பட்டனர்.
மேலும் நாட்டிற்குள்ளும், அனைத்துலக ரீதியிலும் ஆயுதப் போராட்டங்கள் தொடர்பான அனைத்துலகச் சட்டங்கள் எனலாம். இவ்விதிகளின் படி சில மீறல்கள் மிகவும் பாரதூரமானவை. அப்படி மீறுபவர்கள் உள்ளுரிலும், அனைத்துலக மட்டத்திலும் அக்குற்றங்களுக்கு அவர்களே பொறுப்பாகின்றனர். போரில் ஈடுபடாதவர்கள் அல்லது போரில் தொடர்ந்தும் ஈடுபடாதவர்களைப் பாதுகாப்பதற்காக இவை இயற்றப்பட்டன.

## விமானத் தாக்குதல்
ஓர் அரசு தனது சொந்த மக்கள் மீதே விமானக் குண்டுத் தாக்குதல்கள் நடாத்தினால் அது சர்வதேச போர்க் குற்றமாகும் என பராக் ஒபாமா அறிவித்தார். அதாவது எந்தவொரு நாடும் தனது சொந்த நாட்டு மக்களின் மீதே போர் விமானத்தை பயன்படுத்துதல் போர்க்குற்றம் என்ற செய்தியை கோடிட்டு காட்டியுள்ளார். பிரிட்டன் படைத்துறை அமைச்சரும் இதனை வலியுறுத்தினார்.

## மேற்கோள்கள்

பகுப்பு:குற்றங்கள்
பகுப்பு:மனித உரிமை மீறல்கள்
விக்ரம் நாட்காட்டி

**விக்ரம் நாட்காட்டி** (**விக்ரம் சம்வாட்**, அல்லது **பிக்ரம் சம்பாத்**), (தேவநாகரி:विक्रम संवत) இந்திய பேரரசன் விக்ரமாதித்தியன் நிறுவிய நாட்காட்டியாகும். நேபாளத்தின் அலுவல்முறை நாட்காட்டியாகவும் இந்தியாவில் பலரும் பாவிக்கும் நாட்காட்டியாகவும் உள்ளது.  நேபாளத்தில் விக்ரம் சம்வாத் தவிர அங்கு பழங்காலத்தில் நிலவிய *நேபாள் சம்பாத்தும்* கிரெகொரியின் நாட்காட்டியும் அங்கு பயன்படுத்தப்படுகிறது.

சந்திரகுப்த விக்கிரமாதித்தனால் நிறுவப்பட்டதாக எண்ணப்படும் பொதுவான கருத்துக்கு மாறாக, உண்மையில் இந்த நாட்காட்டி உஜ்ஜைனை ஆண்டுவந்த விக்கிரமாதித்தனால் கி.மு 56ஆம் ஆண்டில் அவன் சகா வம்சத்தவர்களை வெற்றி கண்டதைக் கொண்டாடும் வகையில் நிறுவப்பட்டது.. இது சந்திர நாட்காட்டியை பின்பற்றிய இந்து நாட்காட்டியாகும்.  விக்ரம் நாட்காட்டி 56.7 ஆண்டுகள் சூரிய நாட்காட்டியான கிரெகொரியின் நாட்காட்டியை விட கூடுதலாகும்.காட்டாக,விக்ரம் சம்வாட் 2056 கிரெகொரியின் நாட்காட்டியில் கி.பி 1999 ஆண்டு துவங்கி 2000ஆம் ஆண்டு முடிவடைந்தது.  வட இந்தியாவில் மார்ச்/ஏப்ரல் மாதங்களில் துவங்கும் சைத்ரா மாதத்தின் அமாவாசையன்று ஆண்டு துவங்குகிறது.

## ஆண்டுகளின் ஒப்பீடு

## மேற்கோள்கள்


## மேலும் காண்க
* இந்து நாட்காட்டி

## வெளியிணைப்புகள்
* பிக்ரம் சம்பாத் நாட்காட்டி
* சகதம்பா பதிப்பக நாட்காட்டி
* நேபாளத்திலிருந்து ஆங்கில மற்றும் ஆங்கிலத்திலிருந்து நேபாளத்திற்கு நாள் மாற்றுதல்
* நேபாள நாட்காட்டி

பகுப்பு:நாட்காட்டிகள்
இரானிய நாட்காட்டி

**இரானிய நாட்காட்டி** பெர்சியா என வழங்கப்பட்ட ஈரானின் நாட்காட்டிகளைக் குறிக்கும். இவை ஈரான் தவிர ஆப்கானிஸ்தான் மற்றும் பிற இரானிய சமூகங்களிலும் பாவிக்கப்படுகிறது.

தற்போதைய இரானிய நாட்காட்டி புவி நெடுங்கோடு 52.5°கி (அல்லது GMT+3.5h)உள்ள இரானிய நேர வலயத்தில் அறிவியல்படி தீர்மானிக்கப்பட்ட வேனிற்கால சம இரவு நாள் அன்று துவங்குகிறது. இது கிரெகொரியின் நாட்காட்டியை விட துல்லியமாக ஆண்டுத் துவக்கத்தை தீர்மானிக்கிறது. மனித வரலாற்றின் பல நிகழ்வுகளை பதிந்திருக்கும் இரானிய நாட்காட்டி நிர்வாக,காலநிலை மற்றும் சமய காரணங்களுக்காக பலமுறை மாற்றம் கண்டுள்ளது.

ஆங்கிலத்தில் இந்நாட்காட்டி சிலசமயங்களில் *சூரிய ஹிஜ்ரி* என அழைக்கப்படுகிறது. ஆண்டுகளை குறிப்பிடும்போது *AP*(*Anno Persico* என்பதன் சுருக்கம்) என்று பின்னொட்டு தரப்படுகிறது. இந்த நாட்காட்டி கிரெகொரியின் நாட்காட்டியின்படி மார்ச் 21க்கு ஒருநாள் அண்மையில் துவங்குகிறது. கிரெகொரியின் ஆண்டைக் காண இரானிய நாட்காட்டி நாளுடன் 621 அல்லது 622 (ஆண்டின் எப்பகுதியில் கணக்கிடப்படுகிறது என்பதைப் பொறுத்து) கூட்டவேண்டும்.

## இரானிய மாதங்கள்

## மேற்கோள்கள்


## மேலும் காண்க
* சூரிய நாட்காட்டி
* இசுலாமிய நாட்காட்டி

## உசாத்துணை
* 

## வெளியிணைப்புகள்
* Iranian/Persian Calendar/Convertor Persian, Islamic and Gregorian calendar in one, up to 2011
* The Zoroastrian Calendar 
* Meaning of the names of the months in the Persian Calendar

பகுப்பு:நாட்காட்டிகள்
பகுப்பு:இரானிய பண்பாடு
இந்தியத் தேசிய நாட்காட்டி

**இந்தியத் தேசிய நாட்காட்டி** (சில நேரங்களில் **சக சம்வாட்** எனவும் அறியப்படும்) இந்தியாவின் அலுவல்முறை குடிமை நாட்காட்டியாகும். இந்த நாட்காட்டி கிரெகொரியின் நாட்காட்டியுடன் இந்திய அரசிதழ் (Gazette of India), அனைத்திந்திய வானொலி, மற்றும் நடுவண் அரசின் நாட்காட்டிகள், ஆணைகளில் பயன்படுத்தப்படுகிறது.

இது குழப்பமாக இந்து நாட்காட்டி எனவும் அழைக்கப்படுகிறது; தவிர சக சகாப்தம் பல நாட்காட்டிகளிலும் பயன்படுத்தப்படுகிறது.

## நாட்காட்டி அமைப்பு

நெட்டாண்டுகளில், சைத்ராவிற்கு 31 நாட்கள் உண்டு மற்றும் ஆண்டு மார்ச் 21 அன்றே துவங்கும். சூரியன் மெதுவாக நகரும் ஆண்டின் முன்பகுதியில் உள்ள மாதங்கள் அனைத்துமே 31 நாட்களைக் கொண்டிருக்கும்.  இந்து நாட்காட்டியின் மாதங்களின் பெயர்களைக் கொண்டு அமைக்கப்பட்டிருப்பதால் குறிப்பிட்ட மாதம் எந்த நாட்காட்டியைக் குறிக்கிறது என்ற குழப்பம் ஏற்படுவதுண்டு.

ஆண்டுகள் சக சகாப்தத்தில் எண்ணப்படுகின்றன. ஆண்டு 0 விற்கு இணையான கிரெகொரியின் ஆண்டு கி.பி 78 ஆகும்.இணையான கிரெகொரியின் ஆண்டு நெட்டாண்டு எனில் சக ஆண்டும் நெட்டாண்டு ஆகும்.

1957ஆம் ஆண்டு நாட்காட்டி சீரமைப்பு குழுவினரின் பரிந்துரையின்படி இந்த நாட்காட்டி 1957 மார்ச், 22-ம் தேதி முதல் தேசிய நாட்காட்டியாக ஏற்றுக்கொள்ளப்பட்டது.

## மேலும் பார்க்க
* இந்து நாட்காட்டி

## மேற்கோள்கள்
* *Mapping Time: The Calendar and its History* by E.G. Richards (), 1998, pp.&nbsp;184–185.

## வெளியிணைப்புகள்
* Calendars and their History (by L.E. Doggett) 
* Indian Calendars (by Leow Choon Lian, pdf, 1.22mb)
* Positional astronomy in India

பகுப்பு:இந்திய தேசியச் சின்னங்கள்
பகுப்பு:நாட்காட்டிகள்
பகுப்பு:இந்தியப் பண்பாடு
தியாகராசர் பொறியியல் கல்லூரி

மதுரை **தியாகராசர் பொறியியல் கல்லூரி** புதுடெல்லியிலுள்ள அகில இந்திய தொழில்நுட்பக் கல்விக் குழு அனுமதியுடன் அண்ணா பல்கலைக்கழகம் - மதுரை உடன் இணைக்கப்பட்ட அரசு உதவி பெறும் தனியார் மேலாண்மையிலுள்ள ஒரு பொறியியல் கல்லூரியாகும். சர்வதேச தரச் சான்றிதழ் (ISO 9001:2000) பெற்றுள்ள இக்கல்லூரி, மறைந்த கருமுத்து தியாகராசன் செட்டியாரால் மதுரையில் நிறுவப்பட்ட பல்வேறு கல்வி நிறுவனங்களில் ஒன்றாகும். 1957ஆம் ஆண்டு நிறுவப்பட்ட இக்கல்லூரிக்கு மத்திய, மாநில அரசு மானியங்களுடன் கல்லூரி மேலாண்மையும் நிதியுதவி செய்துள்ளது. 1987ஆம் ஆண்டு இக்கல்லூரிக்கு தன்னாட்சி உரிமம் வழங்கப்பட்டது.

## இருப்பு
மதுரை மாநகரிலுள்ள திருப்பரங்குன்றம் பகுதியில் 143 ஏக்கர் நிலப்பரப்பில் பசுமையான நிலங்களுக்கும், திருப்பரங்குன்றம் மலைக் குன்றுகளுக்கும் இடையில் உள்ள வளாகத்தில், இக்கல்லூரிக்கான கட்டிடங்கள் அமைந்துள்ளன.

## கல்விப் பாடங்கள்
தியாகராசர் பொறியியல் கல்லூரியில் பொறியியல் மற்றும் அறிவியலில் ஒன்பது பட்டப் படிப்புப் பாடங்களும், பதினோரு பட்ட மேற்படிப்புப் பாடங்களும் நடத்தப்படுகின்றன.

### பொறியியல் துறைகள்
* இலத்திரனியல் மற்றும் தொலைத்தொடர்புப் பொறியியல்
* மின்னியல் மற்றும் இலத்திரனியல் பொறியியல்
* எந்திரப் பொறியியல்
* குடிசார் பொறியியல்
* கணினி அறிவியல் மற்றும் பொறியியல்
* தகவல் தொழில்நுட்பம்

### அறிவியல் துறைகள்
* இயற்பியல்
* கணிதம்
* வேதியியல்
தவிர, கட்டிட வடிவமைப்புத் துறையில், இளநிலைப் பட்டப்படிப்பு நடத்தப்படுகிறது.

## பொன்விழா ஆண்டு
2007-2008 ஆம் ஆண்டு, இக்கல்லூரி தொடங்கப்பட்டு 50 ஆண்டுகள் நிறைவுற்றதை நினைவுகூரும் வகையில், பொன் விழா ஆண்டாகக் கொண்டாடப்பட்டது.

## விஞ்ஞானிகளின் வருகை
* 2008 ஆம் ஆண்டு பொன் விழா கொண்டாட்டங்களைச் சிறப்பிக்கும் வகையில், இந்திய விஞ்ஞானியும் முன்னாள் ஜனாதிபதியுமான டாக்டர் அப்துல் கலாம் இக்கல்லூரிக்கு வருகை தந்து சிறப்புரையாற்றினார்.
* 2009 ஆம் ஆண்டு டாக்டர் எரிக் ஆல்லின் கார்நெல் (Dr. Eric A. Cornell), நோபெல் பரிசு பெற்ற இயற்பியல் விஞ்ஞானி, இக்கல்லூரிக்கு வருகை தந்து சிறப்பித்தார்.

## மேலும் பார்க்க
*தியாகராசர் மேலாண்மைப் பள்ளி
*தியாகராசர் கலைக்கல்லூரி
*தியாகராசர் பல்தொழில்நுட்பக்கூடம்

## மேற்கோள்கள்

## வெளியிணைப்புகள்
*கல்லூரி வலைத்தளம்

பகுப்பு:மதுரை மாவட்டத்திலுள்ள பொறியியல் கல்லூரிகள்